Astrid Marie Nistad (Arbeiderpartiet), 2000-11-16:
Stortinget er invitert til å ta stilling til ein del endringar i lov om lotteri. Under handsaminga av forslag om endring i lotterilova som vart fremja i Ot.prp. nr. 84 for 1998-99, vart Regjeringa bedt om å kome attende med lovgrunnlaget for Lotteritilsynet og Lotterinemnda, sanksjonsreglane, rekneskaps- og revisjonsplikta og kravet om å skilje mellom organisasjonane sine føremål og anna verksemd m.a. Sjølv om Stortinget sende lovforslaget attende til regjeringa Bondevik, støtta Stortinget forslaget om at det skulle opprettast eit lotteritilsyn og ei lotterinemnd. Regjeringa Bondevik fekk fullmakt til å ta stilling til val av stad for Lotteritilsynet, som vart plassert i Førde i Sogn og Fjordane. Med bakgrunn i Stortinget sitt vedtak sende Justisdepartementet ut på høyring eit forslag om lovreglar om finansieringa av Lotteritilsynet og Lotterinemnda og om kontrollen med aktørane på lotterimarknaden. Regjeringa Stoltenberg har kome attende til Stortinget med endringsforslag til lotterilova som i hovudsak er i tråd med det forslaget som fleirtalet slutta seg til her i Stortinget. Justiskomiteen har hatt som ei overordna målsetting med lotterilova å sikre frivillige organisasjonar sitt inntektsgrunnlag og å få eit lovverk som både kontrollerer verksemdene og gir klåre signal om korleis myndigheitene ønskjer at verksemdene skal opptre i samfunnet. Komiteen er opptatt av at Lotteritilsynet og regelverk ikkje må organiserast eller utformast slik at økonomiske midlar vert flytta frå viktige humanitære føremål til statlege gebyr og eit omfattande byråkrati. Like fullt er komiteen opptatt av at all verksemd kan kontrollerast, slik at dei som kjøper lodd eller spelar på automaten, er sikre på at dei samstundes gir pengar til gode føremål. Dei som har kontroll og administrativt ansvar for desse installasjonane, har med tiltrudde midlar å gjere. Medlemene i komiteen har vore samde om at vi må ha likskap mellom private aktørar og statlege spel når det gjeld vilkår og tilgangen til marknaden. Difor får Kulturdepartementet ansvaret for den samla spelemarknaden frå 1. jaunar år 2001. Som eg alt har sagt, har Stortinget bedt om å få ein gjennomgang av fordelinga mellom dei frivillige humanitære organisasjonane og dei statlege spela, og eg forventar at Regjeringa vil legge fram ei melding om dette for Stortinget innan rimeleg tid. I dag har vi maksimumsgrense for innsats, grense for toppgevinst og aldersgrense for dei private spela, og så lenge vi ikkje har tilsvarande for statlege spel, er det ei skeiv fordeling av marknaden. Ikkje minst dei landsdekkande humanitære organisasjonane tek på seg store frivillige oppgåver både nasjonalt og internasjonalt. På det lokale plan får idrettslag og andre midlar til å drive frivillig og førebyggande arbeid, m.a. for born og unge, noko som fremjar det frivillige organisasjonslivet og løyser mange samfunnsoppgåver. I den teknologiske utviklinga som samfunnet no opplever, skjer det også endringar på lotteriområdet. Internett er eit medium som opnar for nye spel og moglegheiter. Norsk Tipping AS og Rikstoto har fått tilgjenge til prøvespel på Internett, og komiteen ser det ikkje som naturleg at det berre er dei statlege spela som skal ha denne moglegheita i framtida. Ut frå likskapsprinsippet bør det vurderast korleis denne marknaden skal disponerast i framtida. I dag nyttar mange av dei lotteriverdige organisasjonane andre, det vi kallar entreprenørar, til å føre kontroll med automatane. Komiteen understrekar at det er mykje som talar for eit skilje mellom lotteriverdig organisasjon og verksemd som entreprenør eller lokalinnehavar, dette for å unngå at enkelte lokalinnehavarar også kan drive entreprenørverksemd og slik monopolisere kva føremål som får stille opp automatar rundt omkring. Men det har ikkje vore komiteens meining å ta frå dei humanitære organisasjonane moglegheita til sjølve å administrere utsetting og kontroll av sine automatar, slik som t.d. Norges Røde Kors gjer i dag. Dei humanitære organisasjonane som i dag driv si eiga automatverksemd, skal også i framtida ha høve til det. Det har vore knytt mykje uro til føresegnene om typegodkjenning av automatgevinstar, men komiteen er glad for at det er kome fram til forståing mellom Justisdepartementet og brukarane på dette området. Men like fullt er brukarane opptekne av at gebyr og avgifter til drift av lotteritilsyn og lotterinemnd ikkje skal bli for høge. Komiteen understrekar at finansieringa av tilsyn og nemnd skal ha som utgangspunkt at avgifter og gebyr skal kunne spegle av det offentlege sin reelle kostnad til forvaltning og kontroll av lotteriområdet. Finansieringa må skje primært på driftsleddet, slik at inntektsdelen til organisasjonane sine føremål vert verna. Når komiteen har gått inn for at avgiftene for godkjenning av entreprenør og organisasjon kan hevast, bør det romme nedjustering av automatgebyret. Det er difor viktig å få dette klårlagt rimeleg fort, slik at organisasjonane kan forutsjå kva kostnader dei vert påførte. At entreprenørar skal vere både rekneskapspliktige og revisjonspliktige, er viktig. Dei har ansvar for tiltrudde midlar. Like eins er det viktig at det vert ført overordna kontroll med dei overordna politiske måla som Stortinget har lagt til lotteritilsyn og lotterinemnd. For alle dei politiske partia er det viktig at Stortinget til kvar tid skal vere med og utforme regelverket, og at kontroll og anna utøving vert utført i tråd med dei overordna måla som vert fastlagde. For Arbeidarpartiet sin del – og eg ser ikkje bort frå at her har eg med meg alle partia – er eg glad for at vi har fått fastlagt mål, lovverk, tilsyn og kontroll med lotteri og lotteriverksemd på ein trygg måte. Eg har også den forståinga at dei private humanitære organisasjonane deler fullt ut dette synet, når dei elles arbeider under nokolunde like forhold i denne marknaden. Difor er eg glad for at vi no har gjennomført første etappen på justiskomiteens merknader i Innst. O. nr. 33 for 1999-2000. Den neste, om fordeling av marknaden mellom dei statlege spela, ser vi fram til vil kome attende til Stortinget innan rimeleg tid.